

VLADA REPUBLIKE HRVATSKE

Zagreb, 14. travnja 2022.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog odluke o osnivanju Radne skupine za pripremu i koordinaciju hrvatskog predsjedanja Međunarodnim savezom za sjećanje na Holokaust (IHRA) |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*PRIJEDLOG*

Na temelju članka 24. stavaka 1. i 3. Zakona o Vladi Republike Hrvatske ("Narodne novine", br. 150/11., 119/14., 93/16. i 116/18.), Vlada Republike Hrvatske je na sjednici održanoj \_\_\_\_\_\_\_ donijela

**ODLUKU**

**o osnivanju Radne skupine za pripremu i koordinaciju
hrvatskog predsjedanja Međunarodnim savezom za sjećanje na Holokaust (IHRA)**

**I.**

Ovom Odlukom osniva se Radna skupina za pripremu i koordinaciju hrvatskog predsjedanja Međunarodnim savezom za sjećanje na Holokaust – IHRA (u daljnjem tekstu: Radna skupina).

Svi izrazi koji se koriste u tekstu Odluke, a imaju rodno značenje, koriste se neutralno i obuhvaćaju na jednak način i muški i ženski rod.

**II.**

Radna skupina, kao međuresorno tijelo sastavljeno od predstavnika tijela državne uprave i javnih institucija i ustanova, zaduženo je za pripremu i koordinaciju hrvatskog predsjedanja IHRA-om. U tom smislu, Radna skupina ima zadaću provoditi odluke i utvrđene smjernice za pripremu i provedbu predsjedanja IHRA‑om, koordinirati aktivnosti tijela državne uprave te drugih institucija i ustanova u pogledu osmišljavanja i provedbe pripremnih aktivnosti i predsjedanja, a sukladno utvrđenim prioritetima i programu predsjedanja.

U svom djelovanju, Radna skupina usko surađuje i s članovima nacionalnog izaslanstva Republike Hrvatske pri IHRA‑i, kao i s predstavnicima židovskih zajednica u Hrvatskoj.

**III.**

Radnu skupinu čine:

* državni tajnik u Ministarstvu vanjskih i europskih poslova, predsjedavajući Radne skupine, te

članovi:

* posebna savjetnica ministra vanjskih i europskih poslova, zamjenica predsjedavajućeg Radne skupine
* predstavnik Ureda predsjednika Vlade
* predstavnik Ureda potpredsjednika Vlade
* predstavnik Ministarstva kulture i medija
* predstavnik Ministarstva znanosti i obrazovanja
* predstavnik Ministarstva financija
* predstavnik Ministarstva unutarnjih poslova
* predstavnik Ministarstva pravosuđa i uprave
* predstavnik Ureda za ljudska prava i prava nacionalnih manjina
* predstavnik Ureda Komisije za odnose s vjerskim zajednicama
* predstavnik Savjeta za nacionalne manjine
* predstavnik Agencije za odgoj i obrazovanje
* predstavnik Memorijalnog muzeja spomen-područja Jasenovac
* predstavnik Hrvatskog državnog arhiva.

**IV.**

Predsjedavajući Radne skupine saziva sastanke Radne skupine te predlaže dnevni red i zaključke sastanka.

Predsjedavajući Radne skupine može sazivati sastanke dijela članova Radne skupine radi rasprave o stručnim pitanjima iz nadležnosti pojedinih državnih tijela, institucija i ustanova čiji su oni predstavnici.

Predsjedavajući Radne skupine može na sastanke Radne skupine pozivati predstavnike drugih tijela državne uprave, radnih tijela Vlade Republike Hrvatske, kao i drugih institucija i ustanova Republike Hrvatske.

Predsjedavajući Radne skupine može na sastanke Radne skupine pozvati vanjske stručnjake iz zemlje i inozemstva, predstavnike organizacija civilnoga društva, kao i predstavnike akademske te vjerskih, posebice židovskih zajednica, ako za to postoji potreba, a radi davanja stručnih obrazloženja, prijedloga i mišljenja te razmjene iskustava o pojedinim temama iz djelokruga Radne skupine.

Predsjedavajući i članovi Radne skupine ne primaju naknadu za rad u Radnoj skupini.

**V.**

Stručne i administrativno-tehničke poslove vezane za rad Radne skupine obavlja Ministarstvo vanjskih i europskih poslova.

**VI.**

Tijela državne uprave, institucije i ustanove iz točke III. ove Odluke će u roku od petnaest dana od dana stupanja na snagu ove Odluke izvijestiti Ministarstvo vanjskih i europskih poslova pisanim putem o imenovanju članova u Radnu skupinu.

**VII.**

Zadužuje se Ministarstvo vanjskih i europskih poslova da o donošenju ove Odluke izvijesti sva tijela iz točke III. ove Odluke.

**VIII.**

Ova Odluka stupa na snagu danom donošenja.

KLASA:

URBROJ:

Zagreb, \_\_\_\_\_ 2022.

 PREDSJEDNIK

 mr. sc. Andrej Plenković

**OBRAZLOŽENJE**

Međunarodni savez za sjećanje na Holokaust (*International Holocaust Remembrance Alliance, IHRA*)međuvladino je tijelo uspostavljeno 1998. godine radi jačanja i promicanja edukacije, sjećanja i istraživanja o Holokaustu u državama članicama i drugim zainteresiranim državama te radi davanja političke potpore ovim aktivnostima u nacionalnim i međunarodnim kontekstima. IHRA ima 35 država članica i 9 država promatrača.

Države članice Međunarodnog saveza moraju biti dosljedne „Stockholmskoj deklaraciji“, temeljnom dokumentu Saveza te moraju prihvatiti načela koja je Savez usvojio u svezi s članstvom. Države članice također moraju biti privržene provedbi nacionalnih programa koji podupiru obrazovanje, čuvanje uspomene i istraživanje Holokausta i drugih genocida. Republika Hrvatska postala je stalnom članicom IHRA-e u studenom 2005. na plenarnom zasjedanju u Krakovu.

Savez ima rotirajuće jednogodišnje predsjedanje (2020. Njemačka, 2021. Grčka, 2022. Švedska, 2023. Hrvatska, 2024. Velika Britanija). IHRA djeluje na razini plenarnih zasjedanja (obično dva godišnje u organizaciji države predsjedavajuće), te sljedećih radnih skupina:

1. akademska
2. obrazovna
3. memorijalna i muzejska.

IHRA također djeluje kroz odbore:

1. za genocid nad Romima
2. za antisemitizam i poricanje Holokausta
3. za Holokaust, genocid i zločine protiv čovječnosti.

Povremeno se održavaju sastanci IHRA-e na ministarskoj razini.

Države članice u radu Saveza djeluju preko nacionalnih izaslanstava, koja se sastoje od predstavnika vlade te nacionalnih stručnjaka.

Radu IHRA-e pomaže Stalni ured IHRA-e sa sjedištem u Berlinu koji vodi izvršna tajnica dr. Kathrin Meyer. Stalni ured ima zadaću osigurati kontinuitet između rotacija predsjedavajućih uz istodobno obavljanje tekućih aktivnosti IHRA-e.

U prosincu 2020., na posljednjem plenarnom zasjedanju IHRA-e, jednoglasno je prihvaćena nominacija Republike Hrvatske za jednogodišnje predsjedanje IHRA-om u 2023. godini. Hrvatsko predsjedanje IHRA-om potvrda je i uvažavanje te prepoznavanje predanosti Republike Hrvatske načelima i ciljevima IHRA-e.

Predsjedanje otvara mogućnost jačanja angažmana i daljnje afirmacije Hrvatske na međunarodnoj razini kao relevantnog vanjskopolitičkog čimbenika u borbi protiv antisemitizma te negiranja i iskrivljavanja Holokausta.

Slijedom navedenoga te radi što kvalitetnije pripreme Republike Hrvatske za predsjedanje IHRA-om, Ministarstvo vanjskih i europskih poslova predlaže osnivanje međuresorne Radne skupine za pripremu i koordinaciju hrvatskog predsjedanja IHRA-om, u sastavu i sa zadaćama navedenim u ovom prijedlogu Odluke.